In nomine sancte et individue Trinitatis. Ego Hugo, Autissiodorensis episcopus, notum fieri volo tam præsentibus quam futuris quod monachi Pontiniacenses et Salo, filius Garmundi de Bodoliaco, præsentibus Manasse Trecensi archidiacono, Nicholao Adremati monasterii monacho, Daimberto Silliniacensi, Ansello Merliniaci, Guiardo de Chaniaco, Rocelino de Manso, nostram adiere præsentiam, rogantes quatinus quarumdam terrarum commutationes, quas inter se fecerant, scripto insererem, idque sigilli nostri impressione munirem. Quorum peticioni annuentes, qualiter eadem commutatio facta sit infra subscripsimus, et ut in perpetuum rata permaneat, sigilli nostri impressione firmavimus. Ego Salo de Silliniaco inprimis trado atque concedo Deo et Beatæ-Mariæ Pontiniacensi, et fratribus ejusdem loci, totam terram, nemus et planum quæ habeo in territorio Creciaci, a via quæ ducit a S. Florentino, per pontem Avrole, ad Bellam-Calmam, usque ad rectum cursum Hermentionis, jure perpetuo possidenda: census autem et costumas cum meis propriis pratis excipio. In secundo loco nos, monachi Pontiniacenses, Guido scilicet, Gauterius cellararius atque Gauterius, cognomento Bozsacrez, jussu donni Vichardi abbatis, pro supra scriptæ terræ commutatione tradimus tibi, Salo, atque concedimus quicquid habemus in præsenti ab Ermentione usque ad Britoneriam, et ipsam Britoneriam nemus et planum ad integrum, et quicquid habemus apud Altam-Ripam et Silliniacum, ex parte Gauterii filii Bertranni, et partem noeriæ quæ fuit Gauterii Bozsacrez, et prata de Insulis absque bosco. Concedimus quoque prata de subtus Roboretum, quæ Gauterius et pater ejus Bertrannus hereditarie tenuerunt, et totum alodium quod in territorio Roboreti prædictus Bertrannus et Gauterius Bozsacrez similiter tenuerunt. Si quid autem de supradictis commutatis inter nos, alicui nostrum ab aliquo calumniatum fuerit, ille qui tradidit et concessit, per jus ei cui concessum est acquietabit, aut si facere non potuerit, ad dictum Daimberti Silliniacensis, Guillelmi de Merliniaco, Guiardi, clerici, competenti escambio terræ vel redditus restaurabit: si vero restaurare noluerit, ad illud quod tradidit, de quanto damnum patietur accepti, se vertet. Hæc commutatio facta est, anno ab Incarnatione Domini Mº Cº XXXº VIIIIº, Innocentio II, papa; Ludovico Francorum rege et Aquitanorum duce. Ego Salo laudavi et Amelina uxor mea: laudavit etiam domnus Avalo et Agnes uxor ejus. Hujus rei testes sunt, Daimbertus, Bochardus, Stephanus, Ansellus de Merliniaco et Iterius frater ejus, Guiardus clericus, Stephanus de Sancto-Florentino.